ไทยรีผ่อนเกณฑ์ประกันส่งออก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ไทยรีคาดวิกฤตเศรษฐกิจโลกผ่อนคลาย เลิกคุมเข้มรับงานลูกค้าส่งออกจากเดิมดูถึงไส้ในฐานะการเงิน รอดไม่รอด หวั่นเผาเอาเงินประกัน
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ (ไทยรี) เปิดเผยว่า ปัจจุบันบริษัทได้มีการผ่อนปรนเงื่อนไขการรับประกันภัยต่อจากลูกค้าลงบ้างเล็กน้อย เมื่อเทียบกับช่วง 3 ปีที่ผ่านมา ที่ใช้มาตรการเข้มงวดที่สุดในการคัดเลือกลูกค้า โดยเฉพาะเรื่องของการจงใจให้เกิดเหตุเพื่อเรียกร้องค่าสินไหม
“ในช่วงเศรษฐกิจที่ไม่ดี เราต้องศึกษา ต้องดูลูกค้าให้ดี เพราะกลัวว่าจะมีการเผาเอาประกัน เหมือนกับช่วงวิกฤตต้มยำกุ้งหรือไม่ ทำให้ไทยรีต้องดูลึกลงไปถึงฐานะการเงิน ว่ามีสภาพคล่องทางการเงินอย่างไร และสภาพการค้าของลูกค้าเป็นอย่างไรบ้าง ไม่ใช่ดูแค่โรงงาน หรือตัวอาคารเพียงอย่างเดียว หรืออย่างช่วงที่สหรัฐเกิดวิกฤตเมื่อ 3 ปีก่อน ไทยรีก็ต้องดูว่าลูกค้ารายใดทำมาค้าขายกับสหรัฐบ้าง ฐานะการเงินดีหรือเปล่า ยังไหวหรือไม่” นายสุรชัย กล่าว
ทั้งนี้ จากภาวะเศรษฐกิจที่เริ่มดีขึ้น ทำให้บริษัทลดความเข้มงวดลงบ้าง เพราะปัญหาส่วนใหญ่เกิดจากปัจจัยภายนอกประเทศ อย่างสหรัฐอเมริกาเอง ก็ได้อัดฉีดเงินเข้าระบบมากขึ้น หรือยุโรปก็เริ่มคุมสถานการณ์อยู่ 
นอกจากนี้ ทางลูกค้าที่เป็นผู้ส่งออกก็เริ่มหาตลาดใหม่ได้แล้ว เพื่อลดความเสี่ยงที่จะเกิดขึ้นกับประเทศที่มีวิกฤตเศรษฐกิจ ซึ่งคาดว่าในปีนี้สถานการณ์ต่างๆ คงเริ่มกลับเข้าสู่ภาวะปกติ
อย่างไรก็ตาม ไทยรีก็ต้องขอความร่วมมือกับบริษัทประกันภัยต่างๆที่รับงานมาจากลูกค้าให้ช่วยตรวจสอบลูกค้ามากขึ้นด้วย เพราะบางบริษัทประกันเองก็มีการตรวจสอบฐานะลูกค้าน้อยมาก เมื่อรับงานมาแล้วก็ส่งต่อให้ไทยรีเลย จึงอาจทำให้เกิดความเสี่ยงที่สูงขึ้นได้หากไม่ร่วมมือกันพิจารณางานให้ดี ซึ่งจากการเข้มงวดในการรับลูกค้าทำให้ในช่วงที่ผ่านมาอัตราความเสียหายต่อเบี้ยประกันภัยของกลุ่มลูกค้าส่งออกนี้ลดลง แต่ภาพรวมอัตราความเสียหายต่อเบี้ยประกันภัยของไทยรีไม่ได้ลดลงมากนัก เนื่องจากปีที่ผ่านมามีค่าสินไหมที่เกิดจากภัยน้ำท่วมและภัยจากเหตุความไม่สงบเกิดขึ้น จึงยังต้องมีการตั้งสำรองไว้ก่อน